
Okresný súd Poprad 21C/60/2025 8725202893 08. 10. 2025 JUDr. Alexandra Mochnacká ECLI:SK:OSPP:2025:8725202893.2
ROZSUDOK V MENE SLOVENSKEJ REPUBLIKY Okresný súd Poprad v konaní pred sudkyňou JUDr. Alexandrou Mochnackou v právnej veci žalobcu: Horská záchranná služba, so sídlom Horný Smokovec 52, 062 Vysoké Tatry, IČO: 37 879 693, právne zastúpený: Mgr. Lucia Lorenčíková, advokátka, Murgašova 86/1, 058 01 Poprad, IČO: 50 053 167, proti žalovanému: A. A., nar. XX.XX.XXXX, bytom XXX XX B. C., o zaplatenie sumy 206,96 eur s príslušenstvom, takto rozhodol: I. Žalovaný j e p o v i n n ý zaplatiť žalobcovi sumu 206,96 eur, s 9,25 % ročným úrokom z omeškania zo sumy 206,96 eur od 23.07.2024 do zaplatenia, a to všetko do 3 dní od právoplatnosti tohto rozsudku. II. Žalobcovi p r i z n á v a voči žalovanému náhradu trov konania v plnom rozsahu s tým, že súd rozhodne o trovách konania uznesením po právoplatnosti tohto rozsudku. odôvodnenie: 1. Žalobca sa návrhom na vydanie platobného rozkazu podaným tunajšiemu súdu dňa 06.08.2025 domáhal uloženia povinnosti žalovanému zaplatiť sumu 206,96 eur s 9,25 % ročným úrokom z omeškania z dlžnej sumy od 23.07.2024 do zaplatenia a náhrady trov konania. 2. Svoj nárok odôvodnil tým, že podľa Záznamu o zásahu Horskej záchrannej služby zo dňa 18.05.2024 žalovaný v Slovenskom raji vyčerpaný zablúdil a nevedel, kde sa nachádzal, záchranári ho našli na Malej Poľane, transportovali ho späť na Hrabušickú Pílu. V súvislosti s vyššie uvedenou záchrannou činnosťou žalovanému vystavil fakturované náklady spojené s výkonom záchrannej činnosti v zmysle § 11 ods. 2 písm. e) zákon č. 544/2002 Z. z. o Horskej záchrannej službe, faktúrou č. 9670009105 zo dňa 07.06.2024, splatnou dňa 22.07.2024 v celkovej výške 206,96 eur. Žalovaný napriek faktúre, opakovaným výzvam a predžalobnej výzve nárok neuhradil v lehote splatnosti. 3. Žalovanému sa nepodarilo doručiť na jeho známu adresu žalobu s prílohami, s uznesením na vyjadrenie spolu s poučením, preto súd v zmysle § 116 ods. 2 Civilného sporového poriadku (ďalej len CSP) v platnom znení zverejnil Oznámenie o podanej žalobe na úradnej tabuli a webovej stránke súdu. Uplynutím lehoty 15 dní od zverejnenia sa žaloba považuje za doručenú. 4. Podľa § 297 písm. b) Civilného sporového poriadku (ďalej len CSP), súd na prejednanie sporu nariadi pojednávanie. Pojednávanie nie je potrebné nariadiť, ak ide iba o otázku jednoduchého právneho posúdenia veci, skutkové tvrdenia strán nie sú sporné a hodnota sporu bez príslušenstva neprevyšuje 1.000,- eur. 5. Vykonaným dokazovaním najmä listinnými dôkazmi, ktoré tvoria obsah spisu, súd zistil nasledovný skutkový a právny stav vo veci:
6. Žalobca je štátnou rozpočtovou organizáciou, ktorá na vymedzenom území v Slovenskej republike vykonáva záchrannú činnosť, jej zriadenie a činnosť upravuje zákon č. 544/2002 Z. z. o Horskej záchrannej službe. 7. Podľa Záznamu o zásahu zo dňa 18.05.2024 žalovaný v Slovenskom raji vyčerpaný zablúdil a nevedel, kde sa nachádzal, záchranári ho našli na Malej Poľane, transportovali ho späť na Hrabušickú Pílu. V súvislosti s vyššie uvedenou záchrannou činnosťou žalovanému vystavil fakturované náklady spojené s výkonom záchrannej činnosti v zmysle § 11 ods. 2 písm. e) zákon č. 544/2002 Z. z. o Horskej záchrannej službe, faktúrou č. 9670009105 zo dňa 07.06.2024, splatnou dňa 22.07.2024 v celkovej výške 206,96 eur. Žalovaný napriek faktúre, opakovaným výzvam a predžalobnej výzve nárok neuhradil v lehote splatnosti. 8. Podľa § 2 ods. 1 zákona č. 544/2002 Z. z. o Horskej záchrannej službe v znení neskorších predpisov, zriaďuje sa horská služba ako štátna rozpočtová organizácia, ktorá na území vymedzenom týmto zákonom vykonáva záchrannú činnosť a plní ďalšie úlohy ustanovené týmto zákonom. 9. Podľa § 2a ods. 1 zákona č. 544/2002 Z. z. o Horskej záchrannej službe, záchranná činnosť na účely tohto zákona je vyhľadávanie a vyslobodzovanie osoby v tiesni, poskytovanie prvej pomoci osobe v tiesni a jej preprava k najbližšiemu dopravnému prostriedku zdravotníckeho zariadenia, prípadne do zdravotníckeho zariadenia. 10. Podľa § 4 ods. 1 písm. a) zákona č. 544/2002 Z. z. o Horskej záchrannej službe v znení neskorších predpisov, Horská služba v horských oblastiach najmä organizuje a vykonáva záchrannú činnosť pri záchrane osôb najmä v súčinnosti s leteckou záchrannou zdravotnou službou. 11. Podľa § 11 ods. 2 písm. b) zákona č. 544/2002 Z. z. o Horskej záchrannej službe v znení neskorších predpisov, osoba, ktorá sa nachádza v horskej oblasti, je povinná správať sa tak, aby neohrozovala vlastný život, zdravie a majetok alebo život a zdravie a majetok iných osôb. 12. Podľa § 11 ods. 2 písm. e) zákona č. 544/2002 Z. z. o Horskej záchrannej službe, osoba, ktorá sa nachádza v horskej oblasti, je povinná uhradiť horskej službe náklady spojené s výkonom záchrannej činnosti alebo s pátraním, ktoré sa jej týkajú; to neplatí, ak osoba nie je plnoletá, nemá spôsobilosť na právne úkony, alebo ide o náklady po osobe, ktorá zomrela pred záchrannou činnosťou alebo počas nej. 13. Podľa § 37e ods. 1 zákona č. 97/1963 Zb., o medzinárodnom práve súkromnom a procesnom v znení neskorších predpisov, účastníci si môžu na riešenie sporov za svojho zmluvného vzťahu alebo z nároku na náhradu škody založiť právomoc súdu dohodou. Ak sa účastníci nedohodli inak, je táto právomoc výlučná. Dohoda o právomoci je vylúčená v prípadoch uvedených v § 37d. 14. Podľa § 215 ods. 1 Civilného sporového poriadku (ďalej len CSP), súd rozhodne na základe zisteného skutkového stavu. 15. Z obsahu záznamu o zásahu Horskej záchrannej služby je zrejmé, že strany sporu si na riešenie sporov zo zmluvného vzťahu týkajúceho sa zásahu Horskej záchrannej služby dohodli právomoc slovenského súdu na konanie podľa § 37e ods. 1 zákona č. 97/1963 Zb. o medzinárodnom práve súkromnom a procesnom v znení neskorších predpisov. 16. Vykonaným dokazovaním, prostriedkami procesného útoku, keď žalovaný nepredložil žiadne prostriedky procesnej obrany, súd dospel k záveru, že žaloba je v plnom rozsahu dôvodná. Nebolo sporné, že žalobca vykonával pátraciu akciu na záchranu života a zdravia žalovaného. V súvislosti so záchrannou akciou nesporne vznikli žalobcovi náklady, ktoré si následne vyúčtoval faktúrou. Žalovaný po vykonaní akcie podpísal záznam o vykonaní pátracej akcie, zároveň uzavrel dohodu pre prípad nezaplatenia nákladov s vykonaním pátracej akcie o právomoci súdu Slovenskej republiky a miestnej príslušnosti Okresného súdu Poprad. Žalovaný splatnú faktúru žalobcu, ktorou žalobca vyfakturoval náklady spojené s vykonaním záchrannej akcie, nezaplatil, preto súd dospel k záveru, že žaloba je v plnom rozsahu dôvodná.
17. Podľa § 121 ods. 3 Občianskeho zákonníka (ďalej len OZ), príslušenstvom pohľadávky sú úroky, úroky z omeškania, poplatok z omeškania a náklady spojené s jej uplatnením. 18. Podľa § 517 ods. 1 prvá veta OZ, dlžník, ktorý svoj dlh riadne a včas nesplní, je v omeškaní. 19. Podľa § 517 ods. 2 OZ, ak ide o omeškanie s plnením peňažného dlhu, má veriteľ právo požadovať od dlžníka popri plnení úroky z omeškania, ak nie je podľa toho zákona povinný platiť poplatok z omeškania; výšku úrokov z omeškania a poplatku z omeškania ustanovuje vykonávací predpis. 20. Podľa § 3 ods. 1 Nariadenia Vlády č. 87/1995 Z. z. výška úrokov z omeškania je o 8 percentuálnych bodov vyššia ako základná úroková sadzba Európskej centrálnej banky platná k prvému dňu omeškania s plnením peňažného dlhu. 21. Súd priznal žalobcovi úrok z omeškania v súlade s citovanou právnou úpravou, a to nasledujúcim dňom po splatnosti faktúry, kedy splatnosť nastala 22.07.2024. 22. Podľa § 251 CSP, trovy konania sú všetky preukázané, odôvodnené a účelne vynaložené výdavky, ktoré vzniknú v konaní v súvislosti s uplatňovaním alebo bránením práva. 23. Podľa § 255 ods. 1 CSP, súd prizná strane náhradu trov konania podľa pomeru jej úspechu vo veci. 24. V konaní bol úspešný žalobca, preto súd zaviazal neúspešného žalovaného na náhradu trov konania. 25. Podľa § 262 ods. 1, 2 CSP, o nároku na náhradu trov konania rozhodne aj bez návrhu súd v rozhodnutí, ktorým sa konanie končí. O výške náhrady trov konania rozhodne súd prvej inštancie po právoplatnosti rozhodnutia, ktorým sa konanie končí, samostatným uznesením, ktoré vydá súdny úradník. Poučenie: Proti tomuto rozsudku je možné podať odvolanie do 15 dní od doručenia rozsudku na tunajšom súde. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolanie proti rozhodnutiu vo veci samej možno odôvodniť aj tým, že právoplatné uznesenie súdu prvej inštancie, ktoré predchádzalo rozhodnutiu vo veci samej, má vadu vyššie uvedenú, ak táto vada mala vplyv na rozhodnutie vo veci samej. Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného zákona; ak ide o rozhodnutie, ktorým bola upravená starostlivosť
o maloletého, styk s maloletým alebo iná ako peňažná povinnosť vo vzťahu k maloletému, oprávnený môže podať návrh na súdny výkon rozhodnutia.

